ריקן זכה עם בורוסיה דורטמונד בשתי אליפויות רצופות בשנים 1995 ו-1996. בשנת 1997 זכה ריקן עם בורוסיה דורטמונד בליגת האלופות בפעם הראשונה בתולדות הקבוצה, לאחר ניצחון 3:1 במשחק הגמר על יובנטוס. במשחק זה ריקן עלה כמחליף בדקה ה-70 במקומו של סטפן שפויזאט, וכעבור 16 שניות הבקיע את השער השלישי של בורוסיה דורטמונד במשחק. נכון לשנת 2015, שער זה נחשב לשער המהיר ביותר שהובקע אי פעם בגמר ליגת האלופות על ידי שחקן שעלה מהספסל. במקביל, ערך ריקן את הופעת הבכורה שלו בנבחרת גרמניה במשחק במוקדמות מונדיאל 1998 מול נבחרת ארמניה, ובשנת 1999 היה חלק מהסגל הגרמני לגביע הקונפדרציות. העונות הבאות של ריקן בדורטמונד היו מרובות בפציעות, שאף גרמו לו להחמיץ את מונדיאל 1998 ויורו 2000, אך בעונת 2002 הוא היווה חלק חשוב בחוליית קישור איכותית שהובילה את דורטמונד לזכייה באליפות בבונדסליגה, יחד עם דדה, תומאש רוזיצקי, סאנדיי אוליסה ומירוסלב סטביץ', ולגמר גביע אופ"א, בו הפסידה הקבוצה בתוצאה 3:2 לפיינורד, במשחק בו ריקן הוחלף בדקה ה-70 על ידי יורג היינריך. הצלחה זו של ריקן הביאה את מאמן נבחרת גרמניה רודי פלר לזמנו לסגל הנבחרת למונדיאל 2002. הנבחרת הגרמנית הפסידה במשחק הגמר באותו מונדיאל בתוצאה 2:0 לנבחרת ברזיל, אך ריקן לא שותף לאורך כל המונדיאל ולו לדקה אחת, ולאחר המונדיאל לא זומן יותר לסגל הנבחרת, בה הבקיע שער אחד ב-16 הופעות.